- Ես էլզասցի եմ, ես չգիտեմ՝ դուք ծանո՞թ եք արդյոք Էլզասի պատմությանը. դա մի տարածաշրջան է, որն ապրել է բավականին նշանակալի փոփոխություններ, եղել է շրջան, երբ մենք եղել ենք գերմանացի, եղել է շրջան, երբ մենք եղել ենք ֆրանսիացի, հետո մենք նորից ենք դարձել գերմանացի եւ նորից ենք դարձել ֆրանսիացի՝ արդեն Երկրորդ համաշխարհային պատերազմից հետո: Բնականաբար, այդ ամենը ուղեկցվել է պատերազմի հետ կապված ամենատարբեր երեւույթներով, եղել է աքսոր, եղել է հավաքագրում գերմանական բանակի կողմից եւ այլն: Եւ այն ատելությունը, որ կար մեր ընտանիքներում գերմանացիների հանդեպ պատերազմից հետո, իրոք, ահավոր էր: Եւ ես ձեզ պետք է ասեմ, որ իմ հայրը մինչեւ իր մահը, Երկրորդ համաշխարհային պատերազմի ավարտից հետո այլեւս ոտք չի դրել Գերմանիա: Նա մահացել է 5 տարի առաջ: Այդ ատելությունը, իրոք, գոյություն ուներ, մենք այն ապրում էինք մեր ընտանիքներում: Բայց կային մարդիկ, ինչպիսիք էին Շումանը, Ադենաուերը եւ մյուսները, որոնք ասացին, որ մեր երեք պատերազմից հետո, որ տեղի են ունեցել Ֆրանսիայի եւ Գերմանիայի միջեւ, պետք է գա ավարտը: Ահա թե ինչու սկսեցին հաշտեցման գործընթացը՝ լավ իմանալով, որ Էլզասի բնակչության 80 տոկոսը հանրաքվե անցկացնելու դեպքում դեմ կլինի Գերմանիայի հետ հաշտեցմանը: Այսինքն՝ իմ սերունդը, իրոք, աշխատել է այդ հաշտեցմանը հասնելու ուղղությամբ, նույնիսկ՝ մեր ծնողների կարծիքին հակառակ: Բայց նրանք իրենց հերթին մեզ չեն խանգարել՝ դեմ լինելով հանդերձ: Ահա թե ինչու այսօր ես չեմ հասկանում թուրքերին եւ մասնավորապես՝ Էրդողանին: Ամեն դեպքում, դա ցեղասպանություն է, դա չի արվել Էրդողանի ձեռքով, եւ ուրեմն, նա պետք է ճանաչի: Եւ դա այդ նահատակների հիշողությունն է, որը պետք է հանգեցնի այդ հաշտեցմանը, որպեսզի այլեւս նման ոճրագործություններ չլինեն: Բայց առավոտյան ուսանողների հետ ունեցած հանդիպման ընթացքում ես ասել եմ, որ հաջորդ սերունդը արդեն պարտադիր կճանաչի Ցեղասպանությունը: Այլ կերպ լինել չի կարող: Դուք վաղը պետք է աշխատեք Թուրքիայի հետ, նա ձեր հարեւանն է: Նախեւառաջ՝ պետք է ճանաչել, ներել եւ աշխատել հաշտեցման ուղղությամբ: Ես չեմ հասկանում, թե ինչու են նրանք մերժում: Դա լավ չէ ինչպես թուրք, այնպես էլ հայ ժողովրդի համար: Չի կարելի շարունակել աշխատել այս շարունակական ատելության պայմաններում: Պետք է կոտրել դա: Ես ձեզ հետ խոսում եմ որպես այդ ամենը վերապրած մարդ: